Κανονισμός (ΕΚ) αριθ. 1122/2000 της Επιτροπής της 22ας Μαΐου 2000 για τροποποίηση του κανονισμού (ΕΟΚ) αριθ. 2237/77 περί του δελτίου εκμετάλλευσης που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία από τον κανονισμό (ΕΚ) αριθ. 1256/97(2), και ιδίως το άρθρο 7 παράγραφος 3, Εκτιμώντας τα ακόλουθα: (1) Ο κανονισμός (ΕΟΚ) αριθ. 2237/77(3) της Επιτροπής, όπως τροποποιήθηκε τελευταία από τον κανονισμό (ΕΟΚ) αριθ. 2940/93(4), καθόρισε το περιεχόμενο του δελτίου εκμετάλλευσης που πρέπει να χρησιμοποιείται. (2) Τα στοιχεία που συλλέγονται στο πλαίσιο του δελτίου εκμετάλλευσης επιβάλλεται να λαμβάνουν καλύτερα υπόψη τις ιδιαιτερότητες της γεωργίας, την εξέλιξη της κοινής γεωργικής πολιτικής και την εμπειρία που αποκτήθηκε από τη χρήση του δελτίου. (3) Οι κανονισμοί (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών αροτραίων καλλιεργειών(5), όπως τροποποιήθηκε από τον κανονισμό (ΕΚ) αριθ. 2704/1999(6), (ΕΚ) αριθ. 1252/1999 του Συμβουλίου, της 17ης Μαΐου 1999, για την τροποποίηση του κανονισμού (ΕΚ) αριθ. 1868/94 για την καθιέρωση ποσοστώσεων για την παραγωγή αμύλου γεωμήλων(7), (ΕΚ) αριθ. 1254/1999 του Συμβουλίου, της 17ης Μαΐου 1999, για τη κοινή οργάνωση αγοράς στον τομέα του βοείου κρέατος(8), όπως τροποποιήθηκε από τον κανονισμό (ΕΚ) αριθ. 907/2000 της Επιτροπής(9) και (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα τον γάλακτος και των γαλακτοκομικών προϊόντων(10), οι οποίοι θεσπίζουν τις νέες διατάξεις για τη μεταρρύθμιση της κοινής γεωργικής πολιτικής επηρεάζουν το εισόδημα των γεωργών, ιδίως τις άμεσες ενισχύσεις. (4) Τα στοιχεία που συγκεντρώνονται στο πλαίσιο του δελτίου εκμετάλλευσης πρέπει να αντιστοιχούν στους ορισμούς που αναφέρονται στους κανονισμούς (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων(11), όσον αφορά τις μειονεκτικές περιοχές και τις ζώνες που υπόκεινται σε περιβαλλοντικούς περιορισμούς, και (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα Διαρθρωτικά Ταμεία(12), όσον αφορά τις επιλέξιμες περιοχές για στήριξη από τα Διαρθρωτικά Ταμεία. (5) Το δελτίο εκμετάλλευσης πρέπει να περιλαμβάνει ειδικούς τίτλους που να επιτρέπουν τον προσδιορισμό των εκμεταλλεύσεων οι οποίες εφαρμόζουν μεθόδους βιολογικής παραγωγής, με την έννοια του άρθρου 6 του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(13), όπως τροποποιήθηκε τελευταία με τον κανονισμό (ΕΚ) αριθ. 331/2000 της Επιτροπής(14), και τίτλους για τη λεπτομερή καταγραφή των διαφόρων κατηγοριών ζώων που αγοράζονται και πωλούνται και πληροφορίες για τα εθνικά σχέδια επιλογής και τα συστήματα στάθμισης για τη βελτίωση του συστήματος στάθμισης που χρησιμοποιείται στον υπολογισμό των συνολικών αποτελεσμάτων. (6) Οι εξελίξεις στην τεχνολογία πληροφόρησης πρέπει να λαμβάνονται υπόψη στην παρουσίαση και διαβίβαση των δεδομένων. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα Ι και ΙΙ του κανονισμού (ΕΟΚ) αριθ. 2237/77 τροποποιούνται σύμφωνα με το παράρτημα Ι του παρόντος κανονισμού. Το παράρτημα ΙΙΙ του κανονισμού (ΕΟΚ) αριθ. 2237/77 αντικαθίσταται από το παράρτημα ΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός εφαρμόζεται από το δημοσιονομικό έτος 2000, το οποίο αρχίζει εντός της περιόδου 1η Ιανουαρίου 2000 - 1η Ιουλίου 2000. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Μαΐου 2000.

[Source: multi_eurlex | Tokens: 3872]